Sportski spektakl u OŠ Darda: Lino višebojac

Vatreno i gromoglasno navijanje čulo se do Koprivnice!

Osmaši Valentina Kećkeš i Marko Rajković u finalu u svibnju 2015.

Osnovna škola Darda bila je domaćin jedne od najprepoznatljivijih sportskih manifestacija za djecu u Hrvatskoj, Line višebojca. Riječ je o sportsko-kulturnoj priredbi koju Podravka organizira u suradnji sa Sportskim novinama i T-comom. Vatrena je atmosfera u darđanskoj školi vladala posljednjih nekoliko tjedana: danima se školom orila pjesma „Lino Višebojac“ i ostale navijačke himne i pljeskanja, tako sa su i zidarski radnici na skelama, susjedi i ostali slučajni prolaznici napamet naučili ovu melodičnu himnu. Uzavrela atmosfera svoj je vrhunac dosegla u četvrtak, 12. ožujka 2015., kada su svi s oduševljenjem dočekali sportski i navijački spektakl. Dvadeset četvero učenika petih, šestih, sedmih i osmih razreda natjecalo se u devet različitih sportskih disciplina - rukomet, nogomet, košarka, skok u dalj, sprint, štafeta u vrećama, štafeta trčanje, štafeta u otežanim uvjetima te potezanje konopa. Nakon žestoke borbe, pobjedu su odnijeli učenici osmih razreda, **Valentina Kećkeš** i **Marko Rajković**, koji kažu da iako su imali jaku konkurenciju sretni su što su baš oni pobijedili i što će predstavljati Osnovnu školu Darda u finalu Line višebojca u svibnju. „Budući na mi je ovo prva pobjeda na ovakvim natjecanjima jako sam sretan.“, kaže Marko te poručuje protivnicima da uskoro započinje pripreme za finale i nada se još jednoj velikoj pobjedi. Na finale Line višebojca s darđanskim će pobjednicima ići i njihov nastavnik tjelesne i zdravstvene kulture, Nenad Čačić, koji je sportskim dijelom natjecanja i natjecateljima, kako kaže, prezadovoljan. „Natjecanje je bilo zaista impresivno, učenici su dali sve od sebe, trudili se, a ovaj pobjednički duh nastojat ćemo zadržati sve do svibnja.“, kaže nastavnik Čačić. U revijalnom dijelu natjecanja snage su žestoko odmjerili učenici nižih razreda i SVI pobijedili.

Natjecatelje je s tribina bodrilo petstotinjak učenika Osnovne škole Darda, koji su se sa svojim razrednicama maskirali u Podravkine boje te iz sveg glasa navijali za svoje kolege iz razreda. Ali, grleno su navijali i „vrtićanci“ koji su nam opet došli u pohode vidjeti što ih očekuje za godinu-dvije kada oni budu učenici OŠ Darda. Svidjelo im se! Učenici i učitelji složni su da je riječ o spektaklu, koji se ne događa često, odličnoj organizaciji, sjajnoj sportskoj i navijačkoj atmosferi te danu koji je zračio vedrinom i kreativnošću.

Osim sportskog dijela, učenici i učitelji Osnovne škole Darda pripremili su i kratak kulturno-umjetnički program pod mentorstvom učiteljskog dvojca Kotromanović-Čeliković Cvidrak u kojemu su nastupili dječji zborovi, duet Helene Vukoje i Luke Juraka i ritmika, a sve u maniri crno-bijelih tipaka, jer OŠ Darda slovi kao „raspjevano-rasplesana škola“. Učenik **Dorian Višnjić** imao je čast interpretirati zadani literarni uradak pod nazivom „Svijet po mom“, a mentorica mu je bila Ivana Novak.

Darđanska je škola ugostila i poznate sportaše: bivšeg nogometaša NK Osijeka **Ivu Smoju**, ponajboljeg nogometaša Osijeka ove sezone **Bornu Barišića** te hrvatsku rukometašicu, bivšu reprezentativku, **Snježanu Petika**, koji su s natjecateljima bili na terenu te ih hrabrili tijekom natjecanja. Osim bodrenja natjecatelja poznati su se sportaši natjecali s učenicima odabranima iz publike pa je tako Bornu Barišića u izvođenju jedanaesteraca pobijedio petaš **Ivan Petrović** dok je u izvođenju sedmeraca Snježanu Petika pobijedila **Manuela Kiš**.

Osim za pobjednike, Podravka je pripremila mnoštvo nagrada i za navijače pa su tako za najoriginalniji transparent nagrađeni učenici 8.b razreda, najbolja navijačka skupina bio je 7.c razred, dok su učenici 1.c razreda dobili nagradu za najbolje osmišljenu grupnu masku glumeći kuhare. Najbolje osmišljena pojedinačna maska bila je ona učenice **Ene Tisai**, koja je uz pomoć nastavnice likovne kulture **Nikoline Srđenović** imala iscrtano cijelo lice crvenobijelom bojom, a na bradi malog medvjedića Linu. A osim originalnog velikog medvjeda Line, i mi smo imali svog „duplića“: malog je Linu izvrsno i izdržljivo utjelovio kostimirani učenik Josip Banić.

Cjelokupnom organizacijom i prezentacijom zadovoljan je i ravnatelj osnovne škole Darda, **Janoš** **Boni**. „Čast nam je da smo domaćin Line višebojca za Osječko-baranjsku županiju i zahvaljujem svim nastavnicima koji su  pripremali učenike za sportska natjecanja, kulturno-umjetnički program, literarni uradak te ukrasili našu školu u bojama Podravkinih proizvoda.“, kaže ravnatelj Boni te poručuje da se Osnovna škola Darda trudila biti dobar domaćin i pokazala što ovo malo mjesto može prezentirati ostatku Hrvatske.

Zaključak: ***I MI LINU ZA TRKU IMAMO*** ! ☺

Sanja Cvetko

Aleksandra Čeliković Cvidrak